**14-дәріс тақырыбы:**

 **Сатиралық жанрлар: оқшаусөз (фельетон) және памфлет**

**Дәріс мақсаты:**

 ***Студенттерді сатира жанрларының стилистикасымен таныстыру, шеберлік мектебінен өткізу.***

 Кезінде Саяси сатираға арналған арнаулы журналдар шығып тұрды. Алматыда – «Ара», Мәскеуде – «Крокодил». Сол кездегі одақтас, автономиялы республикалардың бәрінің осындай өз сықақ басылымдары бар еді. Өзбектер «Муштум», татарлар «Чаян», түрікпендер «Токмак», «азербайжандар «Молла Насреддин», қырғыздар «Чалқан», тәжіктер «Хорпуштак», украиндар «Перец», белорустар «Вожык» сатира журналдарын шығарды.

 Сатиралық шығармалардың дені осы журналдарда жарияланатын. «Ара» - «Шмель» журналының алғашқы Бас редакторы – Ғабит Мүсірепов. Осының өзінен-ақ саяси-әлеуметтік сатираға сол кездегі республика басшыларының қалай көңіл бөліп отырғандығы байқалады.

 Сатиралық дүниелер «Социалистік Қазақстан» газетінде жүйелі шығып тұрды. «Қазақ әдебиеті» басылымында «Бүйенбайдың бұрышы», «Лениншіл жаста» «Сүзеген сөз», «Мәдениет және тұрмыс» журналында «Ошаған» сияқты сатиарлық айдарлар қазақ сықағы мен фельетонын өркендетуге едәуір үлес қосты.

 **Фельетон** ([фр.](https://kk.wikipedia.org/wiki/%D0%A4%D1%80%D0%B0%D0%BD%D1%86%D1%83%D0%B7_%D1%82%D1%96%D0%BB%D1%96) *feuіlleton, feuіlle* – парақ) – [публицистикалық](https://kk.wikipedia.org/wiki/%D0%9F%D1%83%D0%B1%D0%BB%D0%B8%D1%86%D0%B8%D1%81%D1%82%D0%B8%D0%BA%D0%B0) негіздегі әдеби шығарма.
Журналистика термині ретінде ХІХ ғасырдан қолданыла бастады. Француздың **«Журналь де Деба»** газеті өзінің қосымша шығарған парақтарын фельетон деп атаған. ХІХ ғасырдың бірінші жартысында болған француз революциялары кезінде бұл парақтарда негізінен қоғамды сынайтын мақалалар басылды. Кейіннен «фельетон» термині [Франциядан](https://kk.wikipedia.org/wiki/%D0%A4%D1%80%D0%B0%D0%BD%D1%86%D0%B8%D1%8F) [Германияға](https://kk.wikipedia.org/wiki/%D0%93%D0%B5%D1%80%D0%BC%D0%B0%D0%BD%D0%B8%D1%8F), кейін [Ресейге](https://kk.wikipedia.org/wiki/%D0%A0%D0%B5%D1%81%D0%B5%D0%B9) ауысты. Неміс, орыс баспасөздерінің белгілі бір беттері фельетон деп аталып, онда қоғамдық-саяси мақалалар, сыни-айтыс еңбектер, әдеби шолулар жарияланды. Келе-келе фельетон белгілі бір нысананың кемшіліктерін келемеждейтін [сатиралық жанрға](https://kk.wikipedia.org/wiki/%D0%A1%D0%B0%D1%82%D0%B8%D1%80%D0%B0) айналды. Қазақ топырағында алғаш ХХ ғасырдың бас кезінде пайда болды. «[Айқап](https://kk.wikipedia.org/wiki/%D0%90%D0%B9%D2%9B%D0%B0%D0%BF)» журналы өзінің негізгі бөлімдерінің бірін оқшаусөз-фельетон деп атап, онда қазақтың тұрмыс-тіршілігі туралы әртүрлі мақалалар, көркем әңгімелер, тарихи деректер жариялап отырды. 1920 – 1930 жж. Б. [Майлин](https://kk.wikipedia.org/wiki/%D0%91%D0%B5%D0%B9%D1%96%D0%BC%D0%B1%D0%B5%D1%82_%D0%96%D0%B0%D1%80%D0%BC%D0%B0%D2%93%D0%B0%D0%BC%D0%B1%D0%B5%D1%82%D2%B1%D0%BB%D1%8B_%D0%9C%D0%B0%D0%B9%D0%BB%D0%B8%D0%BD), І. [Жансүгіров](https://kk.wikipedia.org/wiki/%D0%86%D0%BB%D0%B8%D1%8F%D1%81_%D0%96%D0%B0%D0%BD%D1%81%D2%AF%D0%B3%D1%96%D1%80%D0%BE%D0%B2), 1940 – 1950 жж. А. [Тоқмағамбетов](https://kk.wikipedia.org/wiki/%D0%90%D1%81%D2%9B%D0%B0%D1%80_%D0%A2%D0%BE%D2%9B%D0%BC%D0%B0%D2%93%D0%B0%D0%BC%D0%B1%D0%B5%D1%82%D0%BE%D0%B2), С. Төлешев бұл жанрды әрі қарай өрістете түсті. Кейіннен бұл салада Ж. Алтайбаев, С. [Адамбеков](https://kk.wikipedia.org/wiki/%D0%A1%D0%B0%D0%B4%D1%8B%D2%9B%D0%B1%D0%B5%D0%BA_%D0%90%D0%B4%D0%B0%D0%BC%D0%B1%D0%B5%D0%BA%D0%BE%D0%B2), М, Рәшев, О. [Әубәкіров](https://kk.wikipedia.org/wiki/%D0%9E%D1%81%D0%BF%D0%B0%D0%BD%D1%85%D0%B0%D0%BD_%D3%98%D1%83%D0%B1%D3%99%D0%BA%D1%96%D1%80%D0%BE%D0%B2), Ғ. Қабышев, Ү. Уайдин, Қ. Ілиясов, К. Әмірбеков және т.б. жемісті еңбек етті.

 Фельетонның үш құрамдас бөлігі бар: біріншісі – замансөздігі, дәуірмен үндестігі (көкейтестілігі, зәрулігі және баға беруінің айқындығы), екіншісі – көркемдігі (көркем әдебиеттің бейнелеуіш-образды құралдарын пайдалануы), үшіншісі – сатиралығы, сықақтығы. Сықақтық, сатиралық ажар-келбет – фельетонның негізгі жанрлық айқындаушысы. Оның тұспаладау, астарлау мәнісі комизмді қанықтыра түседі, жанрдың басқа элементтерін соның айналасына топтастырады. Фельетон пәнінің іргетасы – жаратылысы фельеотонистке жақсы таныс теріс құбылыстар. Сатиралық жанр ретіндегі фельетонның басты мақсаты – хақдүниедегі жағымсыз фактілерді әшкерелеу, оны қоғам тіршілігінен аластау. Факті, жағдай, құбылыстағы комизмді көре білу дегеніміз – оның автор идеалымен принципті қайшылығын көрсете білу деген сөз. Әдебиет теориясына жүгінер болсақ, сатира құбылыстың түпкі ерекшеліктерін жоққа шығарады және оның олқы, толымсыз жақтарын атап көрсетеді. Оған асыра әсірелеу немесе әсіре болымсыздандыру әдісі арқылы қол жеткізіледі, яғни құбылыстың әдепкі шынайы пішіндері бұзылады. Қазқтың «түймедейді түйедей ету» деген сөз осы жерге дөп келеді.

 Кеңес кезіндегі қазақ журналистикасындағы фельетонға факті есебінде арамтамақтық, алыпсатарлық, бюрократ сөзбұйдалығы, салдыр-салақтық, бейәдептік, ұрлық-қарлық және т.б. алынатын. Фельетон ең алдымен проблемаға қатысты нақты адамдарға арналатын, екіншіден, автордың басты мақсатының бірі – қалың оқырман қауымға әсер ету, ой салу. Осылайша жайсыз фактілерге иек арта отырып, фельетоншы белгілі бір пайым жүйесін құратын. Ол пайым оқырманды қоғам үшін зиянды мұндай фактімен жедел күресуге жетелейтін. Демек, сюжеттегі оқиғаны тікелей бейнелеу үдерісінен енді негізгі салмақ оны түйсіну, ұғыну жағына ауатын. Фельетонда кейіпкердің шебер сомдалған образы үлкен роль атқаратын, үйткені көп жағдайда оларды бедерлі, жеріне жеткізе суреттеу арқылы фельетон өзінің діттеген мақсатына жететін.

 Жаңа дәуірде фельетон айтарлықтай өзгеріске ұшырады. Қазақ сатиралық кеңістігінде адресті фельетондар мүлде азайды. Қазіргі фельетонның көбінесе талғажау етері – қоғамдық-саяси құбылыстар, атап айтқанда, елдің ішкі және сыртқы жағдайы. Фельетон тақырыбы да соған сәйкес – саясат, экономика, кейбір әлеуметтік және мәдени мәселелер.

 ***Фелеьтон фактісі*** әсірелеуге әбден лайық, типтік құбылыс заңдылығы ретінде қарастыруға әбден жарамды болғаны жөн.

 ***Фельетонның бастау-бұлағы*** – әманда нақты факт. Факті мен дерек – образ жасаудың табан тірер іргетасы, бұл арада фактінің ішкі мазмұны мен бағалау әлеуеті айқын көрінеді. Яғни көркемдік пен образдылық – фельетонның айнымас серігі, оның пәрменділгі мен ықпалдылығының айқын көрінісі.

 ***Фельетон образының*** өзіне тән ерекшелігіне қарамастан, ол көркем жанрлардағы сипаттардан іргесін аулақ салмайды. Мәселен, ол да эмоцияны құптайды, ол да пейзажды жат көрмейді, ол да өмірлік материалдарды жинақтайды, сұрыптайды, монтаждай ды, оларға баға береді, құптайды немес жоққа шығарады.

 ***Фельетонда автор пайдаланған фактілердің шынайылығы*** күмән туғызбағаны абзал. Деркті және шартты фельетондарда да фактілерге сатиралық рең беріледі, бірақ одан фактілердің расшылдық табиғатына пәлендей нұқсан келмейді.

 ***Фельетоншы өз туындысын екі қазыққа байлайды.*** Біріншісі – шынайы нақты жағдай, екіншісі – көлемді әлеуметтік проблема. Ол осы екеуінің басын біріктіреді, нақты мәселені ауқымды қоғамдық деңгейге дейін өсіреді.

 Фельетон жанры басты анықтауыштарының бірі – ***оның ассоциативтілігі.*** Ассоциациядан басталған фельетон тақырыпты эмоциялық-образды арнамен ашады, өйткені оның ағысы тура жолмен емес, жанама, жапсарлас күремен дамиды.

 ***Фельетон сюжетінің қабаруы*** таза көркем прозаға ұқсайды.

 ***Фельетон пейзаж элементтерін*** өзіне лайықтай пайдаланады.

 ***Ирония*** қоңсы қонбайтын ұғымдарды салыстыру арқылы дүниеге келеді. Соның арқасында ерекше мақам, пародиялық, ирониялық жағдай мен пейзаж . Сонымен бірге диалог, портрет сияқты фельетонның құрамдас бөліктеріне сатиралық әр, сықақтық нәр беріледі.

 Ф.ғ.д., профессор **Т.Қ. Қожакеев «Сатира негіздері»** атты монографиясында (Алматы: Санат, 1996. – 464 б.) фельетон жанрының, фельетон терминінің қазақ ақпараттық кеңістігінде орын сайлауы туралы былай дейді:«Қазақ топырағында да «фельетон» әр кезде әртүрлі мағынада пайдаланылған. Алғаш «Айқап» журналы өзінің бетіндегі негізгі бір орынды «фельетон» деп атаған. Онда да қазақтың тіршілігі жөніндегі әрқилы публицистикалық мақалалар, көркем әңгімелер, очерктер, аудармалар, тарихи деректер жарияланып жүрген. Журнал 1912 жылғы 3-ші нөмірінен бастап етек жағын (подвалын) «фельетон» деп атап, онда сын-сықақтық материалдар жариялай бастаған. Сөйтіп қазан айындағы революцияға дейін-ақ қазақ баспасөзі мен әдебиетінде де «фельетон атауы пайда болған» (116 б.). Одан әрі ғалым фельетонның өзіндік ерекшелігіне, өзіндік сипатына тоқталады: «Фельетон – насихаттық, публицистикалық жанр. Оның публицистикалық жанр болатын себебі, біріншіден, ол да революцияшыл публицистиканың қызметін атқарады. Өз кезінің, өз заманының толғағы жеткен, көкейтесті әлеуметтік мәселелерін қозғайды. Жаңа қоғам орнатып жатқан халқымызға көмек боларлық, рух берерлік пікірлер көтереді. Екіншіден, фельетон жанрының жазылу табиғатында да публицистикалық үн,баяндау сарыны басым болады.

 Фельетон – таза замансөз жанры емес, әрі көркем әдеби жанр. Онда да адамдардың типтері, бейнесі, оқиғаның желісі – басталуы, шиеленісуі, шарықтауы, шешілуі, диалогтар, суреттеулер, шегіністер болады. Фельетонға да көркем тіл, әдеби ажар шарт. Бұларсыз жазғанымыз фельетон болмақ емес.

 Фельетон – әрі сатиралық, юморлық жанр. Онда сықақтаушы, келемеждеп кекетуші, күлкі етіп мазақтаушы ауан болады. Демек, ол көркем әдебиеттің, публицистиканың, әрі сатира мен юмордың тілдік, стильдік құралдарын бірдей талап ететін жанр. Синтетикалық осындай күш-қуатымен ол оқушының эмоциясына, сезіміне, әрі логикалық ой-парасатына әсер етеді! (116 -117 бб.). Соынмен қатар ғалым фельетонның түрге бай жанр екенін атап көрсетеді.

 ***Фельетон негізінен жеке адамның жағымсыз әркетін***, тікбақай мінез-құлқын, жымысқы іс-әрекетін әжуалауға, күлкіге айналдыруға, сатиралық мінеуге арналады.

 Фельетон объект-нысан сипатына қарай **нақты** фельетон, **шартты** фельетон деп екіге бөлінеді. Немесе **адресті** немесе **адрессіз** деп аталады.

 Белгілі қазақ сықақшысы Көпен Әмірбек былай дейді: «Сатираның бір саласы – фельетон. Қазір бұл жанрдың тұқымы тұздай құрып кетті. Фельетон деген не? Нысанаға алған кейіпкеріңнің ат-жөнін атап, ішіп-жегенін, әйтпесе жасырын қылмысын көзге шұқып көрсетіп, әзіл-шыны аралас көркем тілмен әшкерелеу, масқаралау, күлкіге ұшырату.

 Фельетонды көп жаздым. Тергеушіден бетер тер төккенім рас. Фельетонның авторы қара қылды қақ жаратын «туған жоқ тура бидей» болуы керек. Әйтпесе жұрт: «өзің диуанасың, кімге пір боласың?» - дейді. Елдің мұңын мұңдап, жоғын жоқтап, сатира арқылы билікте отырған қаншама шенеуніктің көңілін бұзып, мәселенің ақ-қарасын шешкен жігіттер өте көп болды. Мұсылманның тілімен айтқанда, жазықсыз жапа шеккен қаншама халықтың көз жасын сүрттік, қаншама адамның сауабын алдық. Ендеше, сатира – сауап жинайтын жанр» **[Өзбекова А. Жарымды ұмытсам да, жанрымды ұмытпаймын // Жас Алаш, 4 сәуір 2017.].**

 **Памфлет**, ***қаһарлы, жалынды сөз*** ([ағылш.](https://kk.wikipedia.org/wiki/%D0%90%D2%93%D1%8B%D0%BB%D1%88%D1%8B%D0%BD_%D1%82%D1%96%D0%BB%D1%96) *рamphlеt* – *кітапша, брошюра*) – белгілі бір құбылысты, идеяны, идеялық қарсыласты, беделді саяси және қоғам қайраткерлерін әшкерелеуге арналған өткір сатиралық шығарма; өткір сатираға құрылған әдеби туынды; әлеуметтік-саяси өмірде қандай да бір тұлғаны немесе құбылысты өткір сықақпен масқаралайтын, нысанасын зәрлі тілмен түйрейтін, қоғамға, адамзатқа зиянды әрекеттерді әшекерлейтін саяси сатира жанры.

 Көсемсөз жанры ретінде памфлет қара сөзбен ғана емес, өлең түрінде де жазылады. Ол белгілі бір құбылыс, оқиға, деректерді, мемлекеттің саяси жүйесі мен танымал қоғам қайраткерлерінің іс-әрекетін уытты шенейді, өлтіре сынайды.

 Памфлет термин ретінде ХІІ ғасырда қолданыла бастағанымен, оның классикалық түрі Қайта өрлеу дәуірінде (ХҮІ ғ.) қалыптасты. Ежелгі [Грекия](https://kk.wikipedia.org/wiki/%D0%93%D1%80%D0%B5%D0%BA%D0%B8%D1%8F) мен [Римде](https://kk.wikipedia.org/wiki/%D0%A0%D0%B8%D0%BC) шешендік сөз, ғылыми трактат ([Демосфен](https://kk.wikipedia.org/wiki/%D0%94%D0%B5%D0%BC%D0%BE%D1%81%D1%84%D0%B5%D0%BD), [Цицерон](https://kk.wikipedia.org/wiki/%D0%A6%D0%B8%D1%86%D0%B5%D1%80%D0%BE%D0%BD), [Ювенал](https://kk.wikipedia.org/w/index.php?title=%D0%AE%D0%B2%D0%B5%D0%BD%D0%B0%D0%BB&action=edit&redlink=1)) түрінде келіп, кейін мазмұн, пішін тарапынан барлық жанрды қамтыды. Памфлет қара сөзбен де, өлең түрінде де келеді, насихатқа негізделіп, барша қауымға түсінікті болады. Памфлет қоғамның саяси-әлеуметтік тынысын бейнелейді, нақты оқиға, дерекке байланысты туындайды. Кейде памфлет жала жабу мағынасында келсе, [пасквиль](https://kk.wikipedia.org/wiki/%D0%9F%D0%B0%D1%81%D0%BA%D0%B2%D0%B8%D0%BB%D1%8C) деп аталады. [А. Байтұрсынұлы](https://kk.wikipedia.org/wiki/%D0%90%D1%85%D0%BC%D0%B5%D1%82_%D0%91%D0%B0%D0%B9%D1%82%D2%B1%D1%80%D1%81%D1%8B%D0%BD%D2%B1%D0%BB%D1%8B) «[Әдебиет танытқышында](https://kk.wikipedia.org/w/index.php?title=%D3%98%D0%B4%D0%B5%D0%B1%D0%B8%D0%B5%D1%82_%D1%82%D0%B0%D0%BD%D1%8B%D1%82%D2%9B%D1%8B%D1%88%D1%8B%D0%BD%D0%B4%D0%B0&action=edit&redlink=1)» (1926) памфлетті толғау түрінің біріне (күліс) жатқызып, «мазақ қылу» деп атайды.

 Публицистикалық памфлет үлгілеріне [Дж.Милтонның](https://kk.wikipedia.org/w/index.php?title=%D0%94%D0%B6.%D0%9C%D0%B8%D0%BB%D1%82%D0%BE%D0%BD&action=edit&redlink=1) «[Ареопатика](https://kk.wikipedia.org/w/index.php?title=%D0%90%D1%80%D0%B5%D0%BE%D0%BF%D0%B0%D1%82%D0%B8%D0%BA%D0%B0&action=edit&redlink=1)» (1644), «[Бөшке ертегісі](https://kk.wikipedia.org/w/index.php?title=%D0%91%D3%A9%D1%88%D0%BA%D0%B5_%D0%B5%D1%80%D1%82%D0%B5%D0%B3%D1%96%D1%81%D1%96&action=edit&redlink=1)» (1704),  [Дж.Свифттың](https://kk.wikipedia.org/w/index.php?title=%D0%94%D0%B6.%D0%A1%D0%B2%D0%B8%D1%84%D1%82&action=edit&redlink=1) «[Вольтер туралы трактат](https://kk.wikipedia.org/w/index.php?title=%D0%92%D0%BE%D0%BB%D1%8C%D1%82%D0%B5%D1%80_%D1%82%D1%83%D1%80%D0%B0%D0%BB%D1%8B_%D1%82%D1%80%D0%B0%D0%BA%D1%82%D0%B0%D1%82&action=edit&redlink=1)» (1763), [М. Горькийдің](https://kk.wikipedia.org/w/index.php?title=%D0%9C.%D0%93%D0%BE%D1%80%D1%8C%D0%BA%D0%B8%D0%B9&action=edit&redlink=1) «[Әзәзіл билеген қала](https://kk.wikipedia.org/w/index.php?title=%D3%98%D0%B7%D3%99%D0%B7%D1%96%D0%BB_%D0%B1%D0%B8%D0%BB%D0%B5%D0%B3%D0%B5%D0%BD_%D2%9B%D0%B0%D0%BB%D0%B0&action=edit&redlink=1)» (1906), [Л.Н. Толстойдың](https://kk.wikipedia.org/w/index.php?title=%D0%9B.%D0%9D._%D0%A2%D0%BE%D0%BB%D1%81%D1%82%D0%BE%D0%B9&action=edit&redlink=1) «[Үнсіз қала алмаймын](https://kk.wikipedia.org/w/index.php?title=%D2%AE%D0%BD%D1%81%D1%96%D0%B7_%D2%9B%D0%B0%D0%BB%D0%B0_%D0%B0%D0%BB%D0%BC%D0%B0%D0%B9%D0%BC%D1%8B%D0%BD&action=edit&redlink=1)» (1908), т.б. шығармалар, ал сатиралық памфлет қатарына [Свифттың](https://kk.wikipedia.org/wiki/%D0%A1%D0%B2%D0%B8%D1%84%D1%82) «[Гулливердің саяхаты](https://kk.wikipedia.org/w/index.php?title=%D0%93%D1%83%D0%BB%D0%BB%D0%B8%D0%B2%D0%B5%D1%80%D0%B4%D1%96%D2%A3_%D1%82%D0%B0%D2%A3%D2%93%D0%B0%D0%B6%D0%B0%D0%B9%D1%8B%D0%BF_%D1%81%D0%B0%D1%8F%D1%85%D0%B0%D1%82%D1%82%D0%B0%D1%80%D1%8B&action=edit&redlink=1)» (1726), [М.А. Булгаковтың](https://kk.wikipedia.org/w/index.php?title=%D0%9C.%D0%90._%D0%91%D1%83%D0%BB%D0%B3%D0%B0%D0%BA%D0%BE%D0%B2&action=edit&redlink=1) «[Қан қызыл арал](https://kk.wikipedia.org/w/index.php?title=%D2%9A%D0%B0%D0%BD_%D2%9B%D1%8B%D0%B7%D1%8B%D0%BB_%D0%B0%D1%80%D0%B0%D0%BB&action=edit&redlink=1)» (1928), т.б. туындылары жатады. Памфлет жанры [В.Г. Белинскийдің](https://kk.wikipedia.org/w/index.php?title=%D0%91%D0%B5%D0%BB%D0%B8%D0%BD%D1%81%D0%BA%D0%B8%D0%B9&action=edit&redlink=1) «[Гогольге хат](https://kk.wikipedia.org/w/index.php?title=%D0%93%D0%BE%D0%B3%D0%BE%D0%BB%D1%8C%D0%B3%D0%B5_%D1%85%D0%B0%D1%82&action=edit&redlink=1)» (1847), [П.Я. Чаадаевтың](https://kk.wikipedia.org/w/index.php?title=%D0%A7%D0%B0%D0%B0-%D0%B4%D0%B0%D0%B5%D0%B2&action=edit&redlink=1) «[Философиялық хат](https://kk.wikipedia.org/w/index.php?title=%D0%A4%D0%B8%D0%BB%D0%BE%D1%81%D0%BE%D1%84%D0%B8%D1%8F%D0%BB%D1%8B%D2%9B_%D1%85%D0%B0%D1%82&action=edit&redlink=1)» (1836) секілді еңбектерінен де көрінеді. Екінші дүниежүзілік соғыс жылдарында мерзімді баспасөз беттерінде фашизмді айыптаған  [И. Эренбург](https://kk.wikipedia.org/w/index.php?title=%D0%98.%D0%AD%D1%80%D0%B5%D0%BD%D0%B1%D1%83%D1%80%D0%B3&action=edit&redlink=1), [Я. Галланың](https://kk.wikipedia.org/w/index.php?title=%D0%93%D0%B0%D0%BB%D0%BB%D0%B0&action=edit&redlink=1)  өршіл үнді памфлеттері жарияланды. Қазақ памфлетінің алғашқы нышандары жыраулық поэзиядан байқалады. Мысалы, [Жанкісі жыраудың](https://kk.wikipedia.org/wiki/%D0%96%D0%B0%D0%BD%D0%BA%D1%96%D1%81%D1%96_%D0%B6%D1%8B%D1%80%D0%B0%D1%83) «[Қоқан ханына айтқаны](https://kk.wikipedia.org/w/index.php?title=%D2%9A%D0%BE%D2%9B%D0%B0%D0%BD_%D1%85%D0%B0%D0%BD%D1%8B%D0%BD%D0%B0_%D0%B0%D0%B9%D1%82%D2%9B%D0%B0%D0%BD%D1%8B&action=edit&redlink=1)», Махамбеттің Жәңгір ханға, [Шернияздың](https://kk.wikipedia.org/w/index.php?title=%D0%A8%D0%B5%D1%80%D0%BD%D0%B8%D1%8F%D0%B7&action=edit&redlink=1) [Баймағамбет сұлтанға](https://kk.wikipedia.org/w/index.php?title=%D0%91%D0%B0%D0%B9%D0%BC%D0%B0%D2%93%D0%B0%D0%BC%D0%B1%D0%B5%D1%82_%D1%81%D2%B1%D0%BB%D1%82%D0%B0%D0%BD&action=edit&redlink=1), Сүйінбайдың Тезек төреге, [Тұрмағамбеттің](https://kk.wikipedia.org/w/index.php?title=%D0%A2%D2%B1%D1%80%D0%BC%D0%B0%D2%93%D0%B0%D0%BC%D0%B1%D0%B5%D1%82&action=edit&redlink=1) [Құлжанға](https://kk.wikipedia.org/w/index.php?title=%D2%9A%D2%B1%D0%BB%D0%B6%D0%B0%D0%BD&action=edit&redlink=1) айтқандарында осы жанрға тән өткір леп бар. Абай «[Болыс болдым, мінекей](https://kk.wikipedia.org/w/index.php?title=%D0%91%D0%BE%D0%BB%D1%8B%D1%81_%D0%B1%D0%BE%D0%BB%D0%B4%D1%8B%D0%BC,_%D0%BC%D1%96%D0%BD%D0%B5%D0%BA%D0%B5%D0%B9&action=edit&redlink=1)», «[Мәз болады болысың](https://kk.wikipedia.org/w/index.php?title=%D0%9C%D3%99%D0%B7_%D0%B1%D0%BE%D0%BB%D0%B0%D0%B4%D1%8B_%D0%B1%D0%BE%D0%BB%D1%8B%D1%81%D1%8B%D2%A3&action=edit&redlink=1)», «[Күлембайға](https://kk.wikipedia.org/w/index.php?title=%D0%9A%D2%AF%D0%BB%D0%B5%D0%BC%D0%B1%D0%B0%D0%B9%D2%93%D0%B0&action=edit&redlink=1)» өлеңдерінде билік басындағылардың психологиялық, сатиралық бейнесін типтендірді, памфлет деңгейіне көтерді. Әсет пен Ырысжанның жұмбақ айтысы мен С.[Торайғыров](https://kk.wikipedia.org/wiki/%D0%A2%D0%BE%D1%80%D0%B0%D0%B9%D2%93%D1%8B%D1%80%D0%BE%D0%B2) өлеңдерінен памфлет сарыны анық аңғарылады. С. Дөнентаевтың «[Бозторғайы](https://kk.wikipedia.org/w/index.php?title=%D0%91%D0%BE%D0%B7%D1%82%D0%BE%D1%80%D2%93%D0%B0%D0%B9%D1%8B&action=edit&redlink=1)н» (1915), [С. Сейфуллиннің](https://kk.wikipedia.org/wiki/%D0%A1%D0%B5%D0%B9%D1%84%D1%83%D0%BB%D0%BB%D0%B8%D0%BD) «[Күзетші иттері](https://kk.wikipedia.org/w/index.php?title=%D0%9A%D2%AF%D0%B7%D0%B5%D1%82%D1%88%D1%96_%D0%B8%D1%82%D1%82%D0%B5%D1%80%D1%96&action=edit&redlink=1)н» (1917) мысал памфлет дей аламыз. Ғ. Мүсреповтің «Этнографиялық әңгімесі» көркем памфлет түріне жатады. «Қырғиқабақ соғыс» жылдары [Қ. Аманжоловтың](https://kk.wikipedia.org/w/index.php?title=%D0%90%D0%BC%D0%B0%D0%BD%D0%B6%D0%BE%D0%BB%D0%BE%D0%B2&action=edit&redlink=1)  «[Дүние дұшпандарына](https://kk.wikipedia.org/w/index.php?title=%D0%94%D2%AF%D0%BD%D0%B8%D0%B5_%D0%B4%D2%B1%D1%88%D0%BF%D0%B0%D0%BD%D0%B4%D0%B0%D1%80%D1%8B%D0%BD%D0%B0&action=edit&redlink=1)», «[Аденауэр ұсқыны](https://kk.wikipedia.org/w/index.php?title=%D0%90%D0%B4%D0%B5%D0%BD%D0%B0%D1%83%D0%B5%D1%80_%D2%B1%D1%81%D2%9B%D1%8B%D0%BD%D1%8B&action=edit&redlink=1)», [А.Тоқмағамбетовтың](https://kk.wikipedia.org/w/index.php?title=%D0%A2%D0%BE%D2%9B%D0%BC%D0%B0%D2%93%D0%B0%D0%BC%D0%B1%D0%B5%D1%82%D0%BE%D0%B2&action=edit&redlink=1) «[Трумэннің қонақтары](https://kk.wikipedia.org/w/index.php?title=%D0%A2%D1%80%D1%83%D0%BC%D1%8D%D0%BD%D0%BD%D1%96%D2%A3_%D2%9B%D0%BE%D0%BD%D0%B0%D2%9B%D1%82%D0%B0%D1%80%D1%8B&action=edit&redlink=1)», «[Қорқаулар комедиясы](https://kk.wikipedia.org/w/index.php?title=%D2%9A%D0%BE%D1%80%D2%9B%D0%B0%D1%83%D0%BB%D0%B0%D1%80_%D0%BA%D0%BE%D0%BC%D0%B5%D0%B4%D0%B8%D1%8F%D1%81%D1%8B&action=edit&redlink=1)», «[Бұрандалы бұлбұлдар](https://kk.wikipedia.org/w/index.php?title=%D0%91%D2%B1%D1%80%D0%B0%D0%BD%D0%B4%D0%B0%D0%BB%D1%8B_%D0%B1%D2%B1%D0%BB%D0%B1%D2%B1%D0%BB%D0%B4%D0%B0%D1%80&action=edit&redlink=1)», т.б. памфлеттері дүниеге келді. Бұдан қандай қорытынды шығаруға болады? Бір сөзбен айтқанда, памфлет жанры көп жағдайда заман қажеттілігімен қатар үстем, жетекші идеология ишарасын да қатты ескеріп отырады. Сондықтан ол идеялық қарсыласқа, бітіспес, ымыраласпас концепцияларға, ұлт мүддесіне кесірін тигізер ағымдар мен кесапатты қайраткерлерге күйрете соққы береді. Жанр мәтіні тұрпаттандыру (персонификация) әдісі арқылы бұрыс тенденцияларға сатиралық баға береді. Қазақтың «Таяқ еттен өтеді, сөз сүйектен өтеді» деген мақалы дәл осы памфлет жанрына арналғандай.

 Профессор Т.Қ. Қожакеев ***памфлет*** халықаралық және ішкі тақырыптарға бірдей жазыла береді дейді де, ол жанрды былай сипаттайды: «Памфлет көбіне **идеялық күреске, қоғамдық-саяси мәселелерге** арналып жазылады, **зиянды саяси әрекет, саяси психологияға қарсы** бағыталады» (140 – 141 бб.). Әрі қарай ғалым: «Ол өткір полемикалық сарынмен, үлкен пафос-шабытпен, мол қуат-екпінмен, патетикалық құштар-құмарлықпен жазылады. Үні-тоны қатал да өктем келеді. Ирония (астарлы кекесін), сарказмды (келемеж), гротескі (үлкейту, әсірелеу) баса пайдаланылады. Яғни памфлетте жазушының ғана емес, насихатшының да, шешеннің де, публицистің де тіл, стильдік әдіс-құралдары қатар қолданылады», - деп нақтылай түседі. Мен бұған мына сипаттарды да қосар едім: **памфлетте философтың да, саяси қайраткердің де дүниетанымы барынша бой көрсетеді**. Демек, **пафлеттің бойынан дүниетанымдық пайымдаулар мен көзқарастар молынан табылады.** Халықаралық тақырыпты қозғаған памфлеттің өзіндік ерекшелігі мынада: ол тікелей адресатқа қайтсе де жетуді мақсат етпейді, ол аудиторияға, оқырманға әсер етуді, қоғамдық пікір тудыруды көздейді.

 Фельетон жеке адамның басындағы кірді езсе, ***памфлет қоғамның, идеялық ағымның, қоғам қайраткерінің мінін сатиралық образ арқылы ашады, оларды масқара етеді.***

 Пафлет‑романдар да бар. Мәселен, Анатоль Франстың «Балпанақтар аралы» («Остров пингвинов»), Лао Шэнің «Мысықтар қаласы туралы жазбалар» («Записки о кошачьем городе»).

 **Бақылау сұрақтары:**

1. Фельетон жанрының мақсат-міндеті.

2. Сатиралық жанрлардық қазіргі баспасөздегі көрінісі.

3. Қазіргі шартты фельетондар сипаты.

4. Нақты фельетондардың азаю себептерін түсіндіріп беріңіз.

 Ұсынылар әдебиет:

1. Қожакеев Т.Қ. Таңдамалы шығармалар. ҮІІ т. – Алматы: ҚАЗақпарат, 2007.
2. Тертычный А.А. Жанры периодической печати. – М.: Аспект Пресс, 2017.